మురిపించని జీఎస్‌టీ
- స్వల్ప లాభాల్లో మార్కెట్లు ొ సెన్సెక్స్‌ 17 పాయింట్ల పెరుగుదల
ముంబయి : పారిశ్రామికవర్గాలు, మదుపర్లు ఎంతో దీర్ఘకాలంగా ఎదురు చూస్తోన్న వస్తు సేవల బిల్లు (జీఎస్‌టీి)కు ఆమోదం లభించినప్పటికీ మార్కెట్లకు మద్దతు లభించకపోవడం గమనార్హం. జీఎస్‌టీి వాస్తవ రూపం దాల్చడానికి తీసుకోవాల్సిన సంస్కరణలు, రోడ్‌మ్యాప్‌పై మదుపర్ల అనుమానాలు వారిని ఆచీతూచి వ్యవహరించేలా చేశాయి. ఈ బిల్లు అమలుపై స్పష్టత కొరవడటానికి తోడు ధరలు పెరుగొచ్చని, వృద్ధి రేటు మందగించవచ్చన్న అంచనాల్లో మార్కెట్లకు స్వల్ప మద్దతు మాత్రమే లభించింది. ఈ నేపథ్యంలో గురువారం బీఎస్‌ఈ సెన్సెక్స్‌ స్వల్పంగా 16.86 పాయింట్లు లేదా 0.06 శాతం పెరిగి 27,714.37 వద్ద ముగిసింది. ఉదయం 27,899.88 వద్ద ప్రారంభమైన సూచీ రోజంతా ఒడిదుడుకులకు గురి అవుతూనే ఓ దశలో గరిష్టంగా 27,921 వద్ద, మరో దశలో కనిష్టంగా 27,628 వద్ద ట్రేడింగ్‌ అయ్యింది. కాగా నేషనల్‌ స్టాక్‌ ఎక్సేంజీ నిఫ్టీ 6.25 పాయింట్లు పెరిగి 8,551.10 వద్ద నమోదయ్యింది. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.4 శాతం చొప్పున పెరిగాయి. మొత్తంగా మదుపర్ల మద్దతుతో 1436 స్టాక్స్‌ పెరగ్గా, 1264 స్టాకల్స్‌ ప్రతికూలతను ఎదుర్కొన్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 07 పైసలు పటిష్టమై రూ.66.92 వద్ద ముగిసింది. బుధవారం సెషన్‌లో విదేశీ సంస్థాగత మదుపర్లు రూ.578 కోట్ల నికర ఈక్విటీలు కొనుగోళ్లు చేశారు.
బీఎస్‌ఈలో రంగాల వారిగా రియాల్టీ సూచీ 2.25 శాతం, లోహ 1.53 శాతం, ఆటో 1.35 శాతం, మౌలిక వసతులు 0.92 శాతం చొప్పున పెరిగాయి. మరోవైపు కన్సూమర్‌ డ్యూరెబుల్స్‌ 0.82 శాతం, ఐటీ 0.53 శాతం, టెక్‌ 0.31 శాతం, బ్యాంకింగ్‌ 0.17 శాతం చొప్పున విలువ కోల్పోయాయి. సెన్సెక్స్‌-30లో టాటా స్టీల్‌ 4.6 శాతం, టాటా మోటార్స్‌ 4.41 శాతం, భారతీ ఎయిర్‌టెల్‌ 2.18 శాతం, అదానీ పోర్ట్స్‌ 2.06 శాతం, హీరో మోటో కార్ప్‌ 1.79 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఆసియన్‌ పెయింట్స్‌ 1.78 శాతం, ల్యూపిన్‌ 1.32 శాతం, ఇన్ఫోసిస్‌ 1.18 శాతం, కోల్‌ ఇండియా 0.75 శాతం, మహీంద్రా అండ్‌ మహీంద్రా 0.74 శాతం చొప్పున అధిక నష్టాలు చవి చూశాయి. బుధవారం రాజ్యసభలో జీఎస్‌టీి బిల్లుకు ఆమోదం లభించిన విషయం తెలిసిందే. అయితే 2017 ఏప్రిల్‌ నుంచి జీఎస్‌టీిని అమలులోకి తేవాలని మోడీ సర్కార్‌ లక్ష్యంగా పెట్టుకుంది. ఈ విధానం అమలుకు కనీసం ఏడాదిన్నర పట్టొచ్చని నిపుణులు పేర్కొంటున్నారు. ఈ బిల్లునకు పార్లమెంట్‌ ఆమోదం లభించినప్పటికీ, దేశంలోని 29 రాష్ట్రాలలో సగం రాష్ట్రాలు దీనికి ఆమోదించాల్సి ఉంది.. ఈ విధానం అమలునకు గాను జీఎస్‌టీ కౌన్సిల్‌ను ఏర్పాటు చేయాల్సి ఉంటుంది. ఈ పరిణామాలకు తోడు జీఎస్‌టీతో ధరలు పెరుగుతాయన్న భయాలకు తోడు, జీఎస్‌టీ అమలులో అనేక అనుమానాలు మదుపర్లను కొంత ఒత్తిడికి గురి చేశాయి. ఈ నేపథ్యంలోనే పెద్దగా కొనుగోళ్లకు ఆసక్తి చూపలేదని బ్రోకర్లు పేర్కొంటున్నారు.
మీ స్నేహితులకు రికమెండ్ చెయ్యండి